Etterforsker tre barnedødsfall ved Ahus
På halvannet år har politiet blitt varslet om 11 unaturlige dødsfall ved Akershus universitetssykehus (Ahus). I fjor var driften til tider helt ute av kontroll, ifølge Fylkeslegen: Minst tre unaturlige dødsfall og rundt 20 skader kan knyttes til uforsvarlig behandling fra januar til september i 2011, ifølge fylkeslege Petter Schou i Oslo og Akershus.Nå etterforsker politiet i Romerike tre saker hvor barn uventet døde. I går ble det klart at Kripos bistår politiet i én av sakene: SAK 1: Sykehuset meldte selv fra om et unaturlig dødsfall da en nyfødt gutt døde to dager etter fødselen, 13. mai i år. - Vi har fått foreløpig obduksjonsrapport, og avventer den fulle sakkyndige undersøkelsen, sier etterforsker Per Sørheim ved Lørenskog lensmannskontor. SAK 2: Ahus meldte selv fra til politiet da en nyfødt jente døde 4. april i år, seks dager etter fødselen. Der har Fylkeslegen tilrådet at politiet etterforsker saken. - Vi venter nå på obduksjonsrapporten. Dødsfallet blir etterforsket fordi det er uventet. Det er for tidlig å si noe mer nå, sier påtaleleder Åse Kjustad Eriksson ved Romerike politidistrikt. SAK 3: Nå har politiet også gjenopptatt etterforskningen i saken hvor en 1-åring døde. Lille Evans var dehydrert, og hadde svelget mageinnhold da han døde på sykehuset. Nå hjelper Kripos til med etterforskningen av saken.Saken om 1-åringen Evans var i utgangspunktet henlagt, inntil Fylkeslegen i sommer konkluderte med lovbrudd og grov forsømmelse fra Ahus i behandlingen av ettåringen. Saken fortsetter under saken Etter to ukers sykehusopphold med magesmerter og diaré døde Evans uventet 20. februar i fjor. Da hadde moren Martha tre ganger insistert på at sønnen måtte undersøkes av en lege, uten å bli hørt. 31. juli skrev Fylkesmannen i Oslo og Akershus et brev til politiet, hvor de tilrådet etterforskning grunnet sakens alvorlighetsgrad: «Fylkesmannen finner at avviket fra god praksis er så stort, at etterforskning bør igangsettes», skriver assisterende fylkeslege til politiet. - Det som skjer videre nå, er at vi sammen med Kripos vil vurdere hvilke etterforskningskritt som skal tas, og hvem som skal avhøres i saken, sier etterforsker Per Sørheim.Ahus-ledelsen ønsker ikke å kommentere de enkelte sakene siden de er under politietterforskning. - Det er alltid rutine at vi melder til både politiet og Helsetilsynet om unaturlig dødsfall. Dette betyr ikke at det er gjort noen feil, men at vi ber om gransking. Når det gjelder de nyfødte så finner man som regel ingen grunnlag for feilbehandling, men at barnet døde på grunn av sykdom, sier klinikksjef Jan-Petter Odden ved Barne- og ungdomsklinikken. Innen 15. september må Ahus redegjøre til Helsetilsynet for hvilke tiltak som er satt inn for å bedre situasjonen. - Det var en situasjon som var veldig alvorlig, og tydelig ute av kontroll i fjor. Hva det resulterte i, er vanskelig å vurdere i ettertid. Vi vet ikke hvem som hadde overlevd med flere sykepleiere til stede. I tre av dødsfallene kan det ikke utelukkes at den svake bemanningen medvirket, sier fylkeslege Petter Schou. - Det manglet 1-6 sykepleiere per vakt - det er mye, tilføyer han.Pasientombud Knut Fredrik Thorne mener at sykehussammenslåingen har kostet liv på Ahus. - 160000 pasienter ble flyttet over til Ahus, men det ble ikke sørget for at tilstrekkelig antall ansatte leger og sykepleiere fulgte med. Evans og moren er noen av dem som har måttet betale prisen for dårlig organisering og tilrettelegging av denne prosessen. Helseministeren har vært pådriver i denne prosessen, og må ta et klart ansvar, sier Thorne. Helse- og omsorgsdepartementet ønsker ikke å imøtegå kritikken. Pasientombudet krever også bredere politigransking av bemanningen på Akershus universitetssykehus. - Det fremstår ikke som om det ble gjort nok risiko- og sårbarhetsanalyser på forhånd - og ble det det, bør de som gjorde disse få tilbud om en annen jobb, sier han. - Det har nok ikke vært lett å være leder eller ansatt på Ahus i denne perioden, men det blir for lettvint når helseministeren skyver Helse Sør-Øst og ledelsen ved Ahus foran seg. Påtaleleder Åse Kjustad Eriksson utelukker ikke at politiet vil igangsette bredere etterforskning av sykehuset.
Politiet etterforsker nå tre barnedødsfall ved Ahus: To nyfødte døde på unaturlig vis, og Evans (1) lukket øynene for siste gang mens legen sov.